钦定古今图书集成/明伦汇编/官常典/第531卷 > 洪君祥
## 钦定古今图书集成/明伦汇编/官常典/第531卷 > 洪君祥

按《元史洪福源传》：“君祥，小字双叔，福源第五子也。年
十四，随兄茶丘见世祖于上京，帝悦，命刘秉忠相之。
秉忠曰：‘是儿目视不凡，后必以功名显，但当致力于
学耳’。”令选师儒诲之。至元三年，籍高丽民三百人为
兵，令君祥统之。从秃花秃烈伯颜等军，筑万寿山，复
从开通州运河。帝亲谕之曰：“尔守志忠勤，朕所知也。”
帝尝坐便殿，阅《江南、海东舆地图》，欲召知者询其险
易。左丞相伯颜、枢密副使合达以君祥应旨，奏对详
明，帝悦，酌以巨觥，顾谓伯颜曰：“是儿远大器也。”六年，
林衍叛，从头辇哥征之。八年，戍河南。九年，掠淮西，破
其大凹城。十年，从元帅孛鲁罕袭淮东之阳湖，俘其
男女牛马。十一年，入朝，帝命伯颜伐宋，朝议以宋之
兵力多聚两淮，闻我欲渡江，彼必移师拒守，遂命右
卫指挥使秃满歹率轻锐二万攻淮安以牵制之，君
祥以蒙古、汉军都镇抚从行。后伯颜既渡江，帝命秃
满歹还军萧县。时君祥奉使伯颜军中，宋黄州制置
使陈奕降其子知涟水军，伯颜遣三十骑往招之，因
令君祥入奏，帝曰：“卿可急还，陈知府降，即偕来也。”及
与俱入朝，宴劳甚厚。从元帅孛鲁罕攻清河，拔之，海
州安抚丁顺约降，孛鲁罕令君祥以闻。时伯颜方朝
上京，见君祥甚喜，遂从南伐。伯颜克淮安，至扬州，分
兵攻淮西。宋制置夏贵遣牛都统以书抵伯颜曰：“谚
云：‘杀人一万，自损三千’。愿勿费国力，攻夺边城。若行
在归附，边城焉往？”伯颜遣君祥以牛都统入见，留三
日，还军中。仍传旨谕伯颜曰：“事难遥度，宜临机审图
之。”伯颜师次镇江，谍报有宋洪都统者，为都督府将。
伯颜谓君祥曰：“汝同姓，可往招致也。”洪都统即欣然
来见，君祥因厚遇之。师进次临平山，距临安五十里，
洪都统来报曰：“宋丞相陈宜中、殿帅张世杰皆已逃
去，惟三宫未行，宜早定计，以活生民。”伯颜遂令洪都
统护宋三宫，令君祥随之。宋降，升武略将军、中卫亲
军千户。十五年，命佥江南民兵，还陞明威将军、中卫
亲军副都指挥使。十七年，进昭勇大将军。十九年，授
枢密院判官。二十三年，转昭武大将军、同佥枢密院事。二十四年，乃颜叛，从世祖亲征。每驻跸，君祥辄以
兵车外环为营卫，布置严密，帝嘉之。凯还，加辅国上
将军。类次车驾起居，为《东征录》。二十八年，授辽阳行
省右丞，用枢密院留，复居旧职。俄加集贤大学士，依
旧同佥枢密院事。议者欲自东南海口辛桥开河合
滦河，运粮至上都，奉旨与中书右丞阿里相其利害，
还，极言不便，罢之。复奉使高丽，还，改佥书枢密院事。
成宗即位，诏裁减久任官，知枢密院暗伯等奏君祥
在枢密十六年，最为久者，帝曰：“君祥始终一心，可勿
迁也。”大德二年，诏使高丽，台臣劾君祥以他事中道
追回，已而事罢。三年，奉使江浙间，问民疾苦。使还，退
居昌平之皇华山，绝口不论时事者五年。大德九年，
擢司农，俄拜中书右丞。十年春，改江浙行省右丞。秋，
改辽阳右丞。请于朝，“宜新省治，增巡兵，设儒学提举
官、都镇抚等员，以兴文化，修武备。”事未成，会武宗即
位，征为同知枢密院事，进荣禄大夫、平章政事，商议
辽阳等处行中书省事。改辽阳行省平章政事，俄改
商议行省事。至大二年卒。子迈，奉训大夫、同知开元
总管府事。